Qujanaq oqaaseqarsinnaaninnut,

Ullumikkut ulloq Kalaallit Nunaanni aamma Nunavummi Inunnut nuannersuuvoq.   
  
Ullumikkut Reykjavikimi Kalaallit Nunaata aallartitaqarfiani alianaatsunik avatangiiseqarluta katersuuppugut. Kalaallit Nunaata aamma Canadap Pikialasorsuaq pillugu qaninnerusumik suleqatigiinnissat atsioqatigiissutiginiarlugu ataatsimoorpugut.

Suleqatigiinnermut tassunga eqqarsaatit siulliit ukiut qulit matuma siornatigut aallartipput.

2018-milu eqqarsaatit kakkissarfimmut allanneqarput.

Taamaattumik ullumikkut Pikialasorsuaq pillugu siunertanut nalunaarummut atsiornissara tulluusimaarutigeqaara.

❖❖❖

Pikialasorsuaq asseqanngilluinnartuuvoq. Sumiiffik Issittumi tamarmiusumi kulturimut uumasunullu isumalerujussuaq.

Kisiannili Pikialasorsuaq allanngoriartorpoq. Pikialasorsuaq Issittumi sumiiffiit allat assigalugit silap pissusiata allanngornerinit sunnerneqarsimavoq.

Silap pissusiata allannguutaasa pinngortitaq piniakkallu pissusilersornerisa sunnerpai. Tamanna nunap killeqarfii apeqqutaatinnagit unammilligassanik pilersitsiviuvoq. Qaanaami eqqaanilu aamma Nunavummi Inuit tamanna malugisimavaat. Taamaattumik allannguutit taakku isumaginissaannut unammilligassat ataatsimoorfiussapput.

Tamanna pissutigalugu maanna Canadap qaninnerusumik suleqatigilernissaa uagutsinnut nuannerpoq.

❖❖❖

Siunertanut nalunaarut atorlugu aqutsisoqatigiinnik ataatsimoortunik, qaninnerusumik suleqatigiinnissamik sinaakkutissanik pilersitsinissamut aalajangiivugut.

Aqutsisoqatigiit sumiiffimmi aqutsinissamut ataatsimut tunngavissaqarnissamut ineriartortitsissapput.

Aamma aalajangerpugut Pikialasorsuaq pillugu ilisimasatsinnik avitseqatigiinniarluta. Ilaatigut nunaqavissut najugaqartullu ilisimasaat, kinguaariinni annertusiartorsimasut pigisagut atussavagut.

Qaanaamut innuttaasut tikeraarnissaannut, suleqatigiinnerlu manna pillugu oqaluttuunnissaannut qilanaarpunga.

❖❖❖

Naggasiullugu Canada Pikialasorsuaq pillugu suleqatigiinnerup qaninnerulernissaata maanna iluatsinneqarsimalerneranut qutsavigaara.

Nunatta akornanni suleqatigiinnerup annertunerulernissaanut tunngavissamik pitsaasumik pilersitsivugut.

Aamma Inuit Circumpolar Council suleqatigigatsigu nuannaarutigilluinnarpara.

ICC Pikialasorsuaq pillugu ilisimasassanik pingaarutilinnik ikiuussimavoq. Qujanarujussuaq.

Persuarsiutigitigu, kakkissarfimmut aallartissimasaq allallugu naammassigatsigu.

Qujanaq!